Document ID: 32012D0375

VYKONÁVACIE ROZHODNUTIE RADY
z 22. júna 2012,
ktorým sa mení a dopĺňa vykonávacie rozhodnutie 2011/77/EÚ o poskytnutí finančnej pomoci Únie Írsku
(2012/375/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie,
so zreteľom na nariadenie Rady (EÚ) č. 407/2010 z 11. mája 2010, ktorým sa zriaďuje európsky finančný stabilizačný mechanizmus (1), a najmä na jeho článok 3 ods. 2,
so zreteľom na návrh Európskej komisie,
keďže:
(1)
Rada poskytla Írsku na jeho žiadosť prostredníctvom vykonávacieho rozhodnutia 2011/77/EÚ (2) finančnú pomoc na podporu dôsledného programu hospodárskych a finančných reforiem (ďalej len „program“), ktorého cieľom je obnoviť dôveru, umožniť návrat hospodárstva k udržateľnému rastu a zachovať finančnú stabilitu v Írsku, eurozóne a Únii.
(2)
V súlade s článkom 3 ods. 9 vykonávacieho rozhodnutia 2011/77/EÚ Komisia spolu s Medzinárodným menovým fondom (MMF) a v spolupráci s Európskou centrálnou bankou (ECB) uskutočnila šieste preskúmanie, ktoré sa týkalo pokroku dosiahnutého írskymi orgánmi pri vykonávaní dohodnutých opatrení, ako aj účinnosti a hospodárskeho a sociálneho vplyvu týchto opatrení.
(3)
Írske orgány predložili parlamentu v septembri 2011 právne predpisy na posilnenie dlhodobej udržateľnosti verejných financií, ako je stanovené v programe. Do konca uvedeného šiesteho štvrťročného preskúmania Parlament neschválil niektoré časti plánovanej reformy, najmä pokiaľ ide o nárok na dôchodok pre nových zamestnancov verejnej správy vrátane prehodnotenia predčasného odchodu do dôchodku pre niektoré kategórie štátnych zamestnancov a valorizácie dôchodkov podľa rastu spotrebiteľských cien a nadviazania dôchodkov na priemerné príjmy za celú pracovnú kariéru a dôchodkového veku na zákonný dôchodkový vek. Orgány sa zaviazali zabezpečiť schválenie týchto ustanovení do konca roka 2012.
(4)
Keďže vykonanie záťažového testu na úrovni EÚ pod záštitou Európskeho orgánu pre bankovníctvo (EBA) sa odložilo do roku 2013, bolo by vhodné, keby sa ďalší záťažový test írskych bánk vlastnených domácim kapitálom takisto odložil do roku 2013. Medzitým orgány stanovili základné prípravné práce, ktoré sa dokončia v roku 2012.
(5)
Írske orgány stanovili dodatočné opatrenia, ktoré vykonajú v roku 2012 s cieľom znížiť nezamestnanosť a podporiť dosiahnutie cieľov stanovených v programe. Konkrétne prijmú opatrenia na zvýšenie účinnosti aktivácie na trhu práce, ako aj politík v oblasti odborného vzdelávania, a opatrenia na obmedzenie možnosti, aby sociálne dávky odrádzali ľudí, ktorí možu pracovať, od zapojenia sa do trhu práce, pričom tieto opatrenia budú chrániť najzraniteľnejšie osoby.
(6)
Vykonávacie rozhodnutie Rady 2011/77/EÚ by sa malo vzhľadom na tento vývoj a uvedené dôvody zmeniť a doplniť,
PRIJALA TOTO ROZHODNUTIE:
Článok 1
Článok 3 vykonávacieho rozhodnutia 2011/77/EÚ sa mení a dopĺňa takto:
1.
V odseku 7 sa písmeno d) nahrádza takto:
„d)
prijatie právnych predpisov o zvýšení zákonného dôchodkového veku na 66 rokov v roku 2014, 67 rokov v roku 2021 a 68 rokov v roku 2028 s cieľom zvýšiť dlhodobú udržateľnosť verejných financií.“
2.
V odseku 8 sa dopĺňajú tieto písmená:
„f)
dokončenie nasledujúcich pracovných úloh v írskych bankách vlastnených domácim kapitálom, ktorých výsledky írske orgány použijú na vypracovanie správy pre Komisiu, ECB a MMF: i) nezávislé preskúmanie kvality aktív s cieľom posúdiť kvalitu zoskupených a individuálnych úverových portfólií a postupy použité na stanovenie a monitorovanie kvality aktív; ii) preskúmanie problémových úverových operácií s cieľom posúdiť operatívnu schopnosť a efektívnosť riadenia problémového úverového portfólia v bankách vrátane správy nedoplatkov a vypracovania postupov reštrukturalizácie pri ozdravovaní nevýnosných úverových portfólií a znižovaní strát z úverov; iii) validácia integrity údajov s cieľom posúdiť spoľahlivosť bankových údajov a iv) projekt vykazovania výnosov a prehodnocovania splatností (tzv. re-ageing) s cieľom preskúmať súčasné postupy v porovnaní s medzinárodnými štandardami finančného výkazníctva a príslušnými regulačnými usmerneniami;
g)
posúdenie pokroku, ktorý zaznamenali banky pri reštrukturalizácii svojich nevýnosných portfólií;
h)
predloženie hodnotenia týkajúceho sa opatrení prijatých v súvislosti s príjemcami podpory v nezamestnanosti, ktorí sa nezúčastňujú na pohovoroch podporujúcich aktivizáciu zamestnanosti, Komisii, ECB a MMF;
i)
dokončenie medzirezortnej správy s cieľom preskúmať možnosti zmiernenia akýchkoľvek nepriaznivých stimulov na zamestnanosť vyplývajúcich zo štruktúry sociálnych platieb;
j)
prijatie právnych predpisov reformujúcich nároky na dôchodok pre nových zamestnancov verejnej správy. To bude zahŕňať prehodnotenie predčasného odchodu do dôchodku pre niektoré kategórie štátnych zamestnancov a valorizáciu dôchodkov podľa rastu spotrebiteľských cien. Dôchodky budú vychádzať z priemerných príjmov počas celej pracovnej kariéry. Dôchodkový vek nových zamestnancov bude viazaný na zákonný dôchodkový vek.“
3.
Dopĺňa sa tento odsek:
„10. Írsko dokončí v roku 2013 v súlade s podrobnosťami uvedenými v memorande o porozumení záťažové testy bánk, ktoré boli zahrnuté do PCAR z roku 2011. Záťažový test bude v súlade s testmi Európskeho orgánu pre bankovníctvo (EBA) a bude sa opierať o výsledky PCAR z roku 2011 a programu finančných opatrení z roku 2012. Záťažový test bude prísny a naďalej sa bude zakladať na solídnych prognózach strát z úverov a vysokej miere transparentnosti. Výsledky budú uverejnené súčasne s ďalšími testmi Európskeho orgánu pre bankovníctvo.“
Článok 2
Toto rozhodnutie je určené Írsku.
V Luxemburgu 22. júna 2012

Labels: 2
19
5
9
18
15